De man en man anèc passant er estonament, s’acostumèc ad aqueth esplendor, considerèc es actes sense passion, examinèc as òmes sense terror; era Revolucion e er Emperi se meteren luminosaments en perspectiua dauant dera sua vista e vedec a cadun d’aguesti dus grops d’eveniments e d’òmes resumir-se en dus grani hèts; era Republica, ena soberania deth dret civil entornada ath pòble; er Emperi, ena soberania dera idia francesa impausada en Euròpa; vedec gésser dera Revolucion era grana figura deth pòble, e der Emperi era grana figura de França.